TARYBOS SPRENDIMAS
2007 m. sausio 30 d.
leidžiantis Rumunijai taikyti lengvatinį PVM tarifą tam tikroms darbui imlioms paslaugoms, išvardintoms Direktyvos 2006/112/EB 106 straipsnyje
(2007/50/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2005 m. stojimo sutartį (1), ypač į jo 4 straipsnio 3 dalį,
atsižvelgdama į 2005 m. stojimo aktą (2), ypač į jo 55 straipsnį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (3), ypač į jos 106 straipsnį,
atsižvelgdama į Komisijos pasiūlymą,
kadangi:
(1)
Taryba gali leisti valstybėms narėms taikyti lengvatinį PVM tarifą tam tikroms darbui imlioms paslaugoms, kurios turi atitikti Direktyvoje 2006/112/EB nustatytas sąlygas ir būti įrašytos į šios direktyvos IV priedą.
(2)
Direktyva 2006/112/EB lengvatinio PVM tarifo taikymo laikotarpis buvo pratęstas iki 2010 m. gruodžio 31 d. Juo valstybėms narėms, kurios nori pasinaudoti joje nustatyta lengvata pirmą kartą, bei toms valstybėms narėms, kurios nori iš dalies keisti paslaugų, kurioms jau taikyta minėta nuostata anksčiau, sąrašą, leidžiama pateikti atitinkamus prašymus Komisijai.
(3)
Tuo siekiama suteikti visoms valstybėms narėms galimybę vienodomis sąlygomis dalyvauti lengvatinio tarifo taikymo darbui imlioms paslaugoms eksperimente. Taigi reikėtų stojančiosioms valstybėms suteikti tokias pat galimybes taikyti lengvatinį PVM tarifą tam tikroms darbui imlioms paslaugoms nuo jų įstojimo į Europos Sąjungą dienos.
(4)
2006 m. kovo 31 d. laišku Rumunija pateikė prašymą taikyti lengvatinį PVM tarifą tam tikroms darbui imlioms paslaugoms, kurios dalyvauja minėtame eksperimente.
(5)
Siekiant užtikrinti valstybių narių lygybę, šis sprendimas turi būti taikomas nuo Bulgarijos ir Rumunijos stojimo sutarties įsigaliojimo dienos.
(6)
Šis sprendimas neturės poveikio Europos Bendrijų nuosaviesiems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Remiantis 2005 m. stojimo akto 55 straipsniu ir atsižvelgiant į Direktyvos 2006/112/EB 106 ir 108 straipsnius, Rumunijai leidžiama nuo 2005 m. stojimo akto įsigaliojimo dienos iki 2010 m. gruodžio 31 d. taikyti lengvatinius tarifus, nurodytus 98 straipsnyje, šioms paslaugoms, nurodytoms Direktyvos 2006/112/EB IV priedo 1 ir 4 punktuose:
a)
smulkios drabužių ir buitinės tekstilės gaminių taisymo paslaugos (įskaitant jų taisymą ir perdirbimą);
b)
priežiūros paslaugos ateinant į namus.
2 straipsnis
Šis sprendimas taikomas nuo 2005 m. stojimo sutarties įsigaliojimo dienos iki nustoja galioti 2010 m. gruodžio 31 d.
3 straipsnis
Šis sprendimas skirtas Rumunijai.
Priimta Briuselyje, 2007 m. sausio 30 d.